
РЕШЕНИЕ 
        № РС-139-22-046
 
Днес, на 27.06.2022 г., в град София, Комисията за противодействия на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета Цонкова
Член: Силвия Къдрева




					     У С Т А Н О В И :


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-060 от 23.02.2022 г. по сигнал с рег. № ЦУ01/C-139/07.02.2022 г. на КПКОНПИ.
Сигналът е насочен срещу Пенчо Чанев – кмет на Община З. за мандат 2015-2019г. 
По същество в сигнала се съдържат твърдения за това, че Пенчо Чанев, в качеството му на кмет на община З., за мандати 2007-2011, 2011-2015 и 2015- 2019 г. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ, неправомерно е назначил в общинската администрация брат си – Н. Ч. и съпругата на последния – М. Ч., като за целта първоначално е сключил трудови договори, а впоследствие и допълнителни споразумения за увеличаване размера на трудовите им възнаграждения.  
Във връзка с твърденията в сигнала Комисията е изискала и получила с писмо, вх. № ЦУ01-2213#1/29.03.2022 г. от председателя на Общински съвет З. и председателя на Постоянната комисия по ЗПКОНПИ при Общински съвет З. доказателства за служебното качество на Пенчо Чанев, кмет на Община З., за мандат 2015-2019 г.– подписан клетвен лист; документи на Н. Ч. - диплома за висше образование на Ч.; Трудов договор № 155/01.03.2004 г.; молба с рег.№ 563/01.03.2004 г.; заповед № 404/27.08.2004 г.; свидетелство за съдимост на Ч.; Молба с рег. №0А-04-06/26.07.2004 г.; Трудов договор от № 405/28.07.2004 г.; Допълнително споразумение № 1551/27.07.2005 г.; молба с рег. № ОА-04-06-3190/25.07.2005 г.; Допълнителни споразумения с № 1552/27.04.2005 г., № 597/21.07.2006 г., № 983/15.12.2006 г., № 02/08.01.2007 г., №165/21.03.2007 г., № 26/06.08.2007 г., № 124/10.12.2007 г.; Трудов договор № 08/08.01.2008 г.; Трудов договор № 41/12.02.2008 г.; Допълнителни споразумения с № 58/15.04.2008 г., № 103/20.05.2008 г., № 137/23.06.2008г.; № 188/16.09.2008 г., № 229/17.10.2008 г., № 005/14.01.2009 г., № 101/30.12.2009 г., № 85/30.12.2010 г., № 99/22.12.2011 г., № 160/20.07.2012 г., № 184/29.08.2012 г.; Допълнително споразумение за наставничество от 28.09.2012 г., Допълнително споразумение № 200/29.09.2012 г.; Допълнително споразумение за наставничество на 02.01.2013 г.; Допълнителни споразумения с № 67/06.01.2016 г., № 104/26.02.2016 г., № 126/18.03.2016 г., № 170/22.06.2016 г. и № 87/08.02.2017 г.; Заповед № 220/31.03.2017 г. на кмета на община З.; справка за изплатени допълнителни възнаграждения на Н. Ч. и приложени към същата 7 бр. договори и допълнителни споразумения; документи на М.Й.-Ч. – диплома за завършено висше образование; удостоверение за правоспособност № 30/2004 г.; Свидетелство за професионална квалификация; Свидетелство за съдимост от 2004 г.; Автобиография; Трудов договор № 653/10.11.2004 г.; Допълнителни споразумения с № 157/20.01.2005 г. и № 1239/01.06.2005 г. и № 1573/27.07.2005 г.; Заповед № 1655/12.08.2005 г.; Трудов договор № 1656/12.08.2005 г.; Заповеди с № 1902/20.09.2005 г., №18/20.09.2005 г., № 06/31.03.2006 г., № 933/12.12.2007 г., № 523/23.06.2008 г., № 853/24.09.2008 г., № 941/01.10.2008 г., № 1028/28.11.2008 г., № 942/03.12.2009 г.; Допълнително споразумение № 05/02.12.2010 г.; Заповеди с № 05/02.12.2010 г., №485/02.08.2011 г., № 06/01.12.2011 г., № 604/19.07.2012 г. и справка за изплатено допълнително възнаграждение на М.Й.-Ч.. Изискани са и са постъпили с писмо с вх. № ЦУ01-2213#3/31.05.2022 г. в КПКОНПИ следните документи: Трудов договор № 01/29.03.2017 г. и 6 /шест/ броя Допълнителни споразумения с № 43/28.09.2017 г., № 51/28.12.2017 г., № 03/07.02.2018 г., № 27/23.04.2018 г., № 40/20.02.2019 г. и №34/26.03.2020 г. към трудовия договор, както и изплатени възнаграждения за период от април 2017 г. до октомври 2019 г. /основни по трудово правоотношение и допълнителни/ като служител в „Звено за социални услуги и други дейности“ към община З.
Комисията служебно е направила справки в регистър НБД „Население“, на електронната интернет страница на Община З., на Общинска избирателна комисия  З., на Централната избирателна комисия и в Регистър на уведомленията за трудовите договори и уведомленията за промяна на работодател на НАП.

От събраните в хода на административното производство доказателства Комисията установи следното от фактическа страна:

Сигналът е подаден от лице с посочени три имена, ЕГН, адрес за кореспонденция, телефон и същият е подписан. 
Пенчо Чанев е избран за кмет на Община З. на изборите за кметове и общински съветници, произведени на 25.10.2015 г. с Решение № 130 от 26.10.2015 г., видно от приложеното Удостоверение за избран кмет на община № 1/28.10.2015 г. на Общинска избирателна комисия В.Т. Същият е встъпил в длъжност на 05.11.2015 г., когато е подписал клетвен лист. 
От справка в НБД „Население“ е видно, че Пенчо Чанев и Н. Ч. са братя, а М.Й.-Ч. е съпруга на брата на Пенчо Чанев – Н.Ч. /до 22.07.2015 г. – датата на решението им за развод/ и съответно снаха на Пенчо Чанев.  
[bookmark: _ocgmrsg7ovch]Н. Ч. е назначен на длъжност „ст.специалист земеделие“ в Община З. с Трудов договор № 155/01.03.2004 г., сключен между него и кмета на общината – С. Д., за определено време до 31.12.2004 г. С Трудов договор № 405/28.07.2004 г., сключен между кмета на община З. – Д. и Н. Ч., последният е назначен на длъжност „гл. специалист „екология и земеделие“, за срок от една година до 28.07.2005 г. Със Заповед № 404/27.08.2004 г. на кмета на общината, на основание чл. 325, т. 1 от Кодекса на труда, е прекратено трудовото правоотношение на Н.Ч. по взаимно съгласие, считано от 28.07.2004 г. На основание чл. 119 от Кодекса на труда /КТ/, в периода 27.07.2005 г. до 06.08.2007 г., между кмета на община З. – Д. и Н. Ч. са сключени 7 /седем/ броя допълнителни споразумения към трудовия договор във връзка с промяна на размера на трудовото и допълнителното възнаграждение на служителя. В периода от 10.12.2007 г. до 08.02.2017 г., също са сключени 20 /двадесет/ броя допълнителни споразумения към трудовия договор между Н. Ч. и кмета на община З. - Пенчо Чанев, на основание чл. 119 от КТ във връзка с промяна на размера на трудовото и допълнителното възнаграждение на служителя. В същият този период, с още две допълнителни споразумения към трудов договор № 155/2004 г., едното от които от дата 28.09.2012 г. и другото № 24 от 02.01.2013 г., всяко от тях за период от 6 /шест/ месеца, на Н. Ч. е възложено от кмета на община З. – Пенчо Чанев, срещу допълнително възнаграждение, да изпълнява задължения на наставник по схема BG051PO001-1.1.11 „Подкрепа за заетост“ по Оперативна програма „Развитие на човешките ресурси“, съфинансирана от Европейския социален фонд на Европейския съюз. 
На 31.03.2017 г. със Заповед № 220 на кмета на община З. – Пенчо Чанев, на основание чл. 325, ал. 1 от КТ се прекратява трудовото правоотношение на Н. Ч. на длъжност „главен специалист „Екология, гори и земеделие“, считано от 01.04.2017 г. 
След извършена справка в електронен „Регистър на уведомленията за трудовите договори и уведомления за промяна на работодателя“ към дата 12.05.2022 г. по отношение на Н. Ч. се установи, че към 29.03.2017 г., същият заема длъжност „организатор дейности“ по трудов договор в „Звено за социални услуги и други дейности“ /поделение/ с посочен Булстат на община З.. Съгласно данните вписани в посочената справка е налице и допълнително споразумение/промяна на работното място към 28.12.2017 г., а датата посочена за прекратяване на договора е 01.04.2022 г.  
По отношение на М. Й. се установи, че същата е назначена от кмета на община З. Д. на длъжност „младши юрисконсулт“ в община З., на пълно работно време по трудово правоотношение с Трудов договор № 653 от 10.11.2004 г. С 3 /три/ броя допълнителни споразумения от 20.01.2005 г., от 01.06.2005 г. и от 27.07.2005 г. към трудовия договор, сключени между кмета Д. и М. Й., на основание чл. 119 от КТ е изменен размера на трудовото й възнаграждение. Със заповед № 1655/12.08.2005 г. е прекратено трудовото правоотношение на М. Й. на длъжност „младши юрисконсулт“ от кмета на общината Д., поради изтичане на срока. С Трудов договор № 1656 от 12.08.2005 г., кметът Д. е назначил отново М. Й., на длъжност „младши юрисконсулт“ за определено време – до провеждане на конкурс. Със заповед № 1902/20.09.2005 г. на кмета Д. е прекратено трудовото правоотношение на М. Й. като младши юрисконсулт в общината. Със следваща заповед № 18 от 20.09.2005 г., кметът на община З. – Д., назначава М. Й., на основание Закона за държавния служител, на същата длъжност „младши юрисконсулт“ в община З., за срок от 1 /една/ година, а със следваща своя Заповед № 06/31.03.2006 г., назначава същата на същата длъжност за неопределено време. Със заповеди № 933/12.12.2007 г., № 523/23.06.2008 г., № 853/24.09.2008 г., № 941/01.10.2008 г., № 1028/28.11.2008 г., № 942/03.12.2009 г., № 05/02.12.2010 г., допълнително споразумение № 05 от 02.12.2010 г., заповед № 06/01.12.2011 г. на кмета на община З. – Пенчо Чанев, е определено допълнително възнаграждение за придобит трудов стаж и професионален опит и увеличение на основното месечно възнаграждение, респ. и процентно допълнително трудово възнаграждение на М.Й.-Ч., като „младши юрисконсулт“ в община З.. Със заповед № 604/19.07.2012 г. на кмета на общината – Пенчо Чанев, е прекратено служебното правоотношение на М.Й.-Ч., като „младши юрисконсулт“ в община З., считано от 24.07.2012 г.
Съгласно направената справка в електронен „Регистър на уведомленията за трудовите договори и уведомления за промяна на работодателя“ към дата 12.05.2022 г. по отношение на М. Й. се установи, че от 23.07.2012 г. последната не е служител в община З. 
Видно от данните вписани в „Регистър на съставените актове за гражданско състояние“ от справка за сключен граждански брак на Н. Ч. /брат на кмета на общината Пенчо Чанев/ и М. Й., същите са съпрузи от 19.05.2006 г. /Акт № 98/19.05.2006 г./. Съгласно обстоятелствата вписани в НБД „Население“, след направената справка към 12.05.2022 г. за семейно положение на Н. Ч. е видно, че същият има 1 брак и е разведен, с Решение № 670 от 22.07.2015 г.
Съгласно представените от кмета на община З. – М. Г. доказателства, по Трудов договор № 01/29.03.2017 г., работодателят  - инж. В. Ч. – управител на „Звено за социални услуги и други дейности“ към община З. е назначил на работа в същото Н. Ч. на длъжност „работник, горско стопанство“ от 01.04.2017 г., със срок на изпитване 6 месеца до 30.09.2017 г. С Допълнително споразумение № 43/28.09.2017 г. към трудовия договор, сключено между управителя на „Звено за социални услуги и други дейности“ към община З. – инж. В. Ч. и Н. Ч. е изменен срока на договора за неопределено време, считано от 01.10.2017 г. С Допълнително споразумение № 51 от 28.12.2017 г. към трудовия договор, сключено между управителя на същото звено – инж. В. Ч. и Н. Ч., последният е преназначен на друга длъжност „организатор, дейности“. Със следващи Допълнителни споразумения № 03/07.02.2018 г., № 27/23.04.2018 г. и № 40/20.02.2019 г. към същия трудов договор, на основание чл. 118, ал. 3 от Кодекса на труда, сключени отново между управителя на „Звено за социални услуги и други дейности“ – инж. В. Ч. и Н. Ч., е изменен договора в частта относно увеличение на процента на допълнителното трудово възнаграждение за трудов стаж и опит и на основното трудово възнаграждение на Чанев, за заемане на същата длъжност – „организатор, дейности“. 
На 26.03.2020 г., управителят (към този момент) на „Звено за социални услуги и други дейности“ към община З. – Д. Т. и Н. Ч. – „организатор, дейности“, са подписали Допълнително споразумение № 34/26.03.2020 г. към трудовия му договор, с което е увеличено трудовото му възнаграждение. 
От извършена справка в НБД „Население“ за родствени връзки на Пенчо Чанев, не се установява наличие на родство по права линия, по съребрена линия-до четвърта степен включително, и по сватовство-до втора степен, включително между Пенчо Чанев и Н. Ч. от една страна и В. Ч. и Д. Т., от друга страна.

При така установената фактическа обстановка Комисията стигна до следните правни изводи:
	Сигналът е подаден от лице, идентифицирано по реда на чл. 48, ал. 1 от ЗПКОНПИ.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на Община З. Пенчо Чанев е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, с оглед на което КПКОНПИ е компетентна да разгледа подадения сигнал.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност. 
Съгласно легалното определение в §1 т. 15 от ДР на ЗПКОНПИ, „свързани лица“ са съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
		Установеното от справка в НБД „Население“ родство по права линия между Пенчо Чанев и Н. Ч. - братя, обуславя наличието на свързаност помежду им по смисъла на §1, т.15, б. „а“ от ДР на ЗПКОНПИ. Родството по сватовство – втора степен между Пенчо Чанев и М. Й.-Ч. – съпруга на брат му Н. Ч., също обуславя наличието на свързаност помежду им по смисъла на §1, т.15, б. „а“ от ДР на ЗПКОНПИ. 
		Липсата на родство, установено от справка в НБД „Население“ между Пенчо Чанев и Н. Ч., от една страна и В. Ч. и Д. Т., от друга, води до липсата на свързаност по смисъла на §1, т. 15, б. „а“ от ДР на ЗПКОНПИ по между им. 
	Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес.
Съгласно чл. 44, ал. 1 от Закона за местното самоуправление и местната администрация (ЗМСМА), част от правомощията на кмета на общината са да ръководи цялата изпълнителна дейност на общината, назначава и освобождава от длъжност ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4, налага предвидените от закона дисциплинарни наказания, организира изпълнението на общинския бюджет и да организира изпълнението на актовете на общинския съвет.
	Разпоредбата на чл. 73 от ЗПКОНПИ регламентира сроковете, в които следва да се образува административно производство за установяване на конфликт на интереси. Съгласно чл. 73 от ЗПКОНПИ производството за установяване на конфликт на интереси се образува в срок до шест месеца от откриването, но не по-късно от три години от извършването на нарушението.
Предвид разпоредбата на чл.73 от ЗПКОНПИ, по отношение на упражнените правомощия от страна на Пенчо Чанев, като кмет на община З., преди 23.02.2019 г., изразяващи се в подписани допълнителни споразумения и издадени заповеди за прекратяване на трудовите и служебните правоотношенията на свързаните с него лица – Н. Ч. /в периода от 10.12.2007 г. до 08.02.2017 г./ и М. Й.-Ч. /в периода от 12.12.2007 г. до 19.07.2012 г./, дори и да се приеме, че с тези си действия Пенчо Чанев е извършил нарушение по Глава Втора от ЗПУКИ (отм.), то същите не се обхващат от настоящото производство, т.к. производството по сигнала, подаден на 07.02.2022 г., е образувано на 23.02.2022 г., тоест упражнените правомощия предхождат тригодишния срок по чл. 73 от ЗПКОНПИ. 
Съгласно § 37 от Преходните и заключителни разпоредби на Закона за социално подпомагане (ЗСП) съществуващите заведения за социални услуги, които са на общинска и/или държавна бюджетна издръжка към момента на влизане в сила на закона, преминават в управление на кмета на съответната община, който е и работодател на персонала в тях.
С Решение на Общински съвет З. № 440 по Протокол № 44 от заседание, проведено на 23.02.2006 г. е създадено „Звено за социални услуги и други дейности“. Съгласно чл. 3 ал. 1 от приетия от Общински съвет З. Правилник за дейността на „Звено за социални услуги и други дейности“ /ЗСУ и ДД/, звеното е самостоятелно звено към общината за изпълнение на дейности и извършване на услуги финансирани от общинския бюджет. Органите на управление на ЗСУ и ДД са Общинския съвет, кмета на общината, управителя на звеното, директорът на Дом за стари хора „*************“, гр. З. и директора на „Център за настаняване от семеен тип“, като кметът на общината назначава управителя на ЗСУ и ДД, а управителят сключва, изменя и прекратява трудовите договори с работниците и служителите на ЗСУ и ДД.
В хода на производството се установи, че Пенчо Чанев, в качеството му на кмет на община З., не е упражнил правомощия по служба по отношение на свързаното с него лице – Н. Ч., във връзка с Трудов договор № 01/29.03.2017 г. и Допълнителни споразумения с № 43/28.09.2017 г., № 51/28.12.2017 г., № 03/07.02.2018 г., № 27/23.04.2018 г. и № 40/20.02.2019 г. към трудовия договор, с които Н. Ч. е назначен на длъжност „работник, горско стопанство“ и на длъжност „организатор, дейности“ в „Звено за социални услуги и други дейности“ към община З., тъй като същите са подписани от управителя на същото – инж. В. Ч., а не от Пенчо Чанев, като кмет на община З.. Трудовия договор от 2017 г. и допълнителните споразумения, сключени преди 23.02.2019 г., са извън тригодишния срок по чл. 73 от ЗПКОНПИ и не се обхващат от настоящото производство.  
От събраните доказателства в производството се установи също, че не са налице упражнени правомощия по служба от страна на Пенчо Чанев, в качеството му на кмет на община З. по отношение на свързаното с него лице – Н. Ч. и във връзка с подписаното Допълнително споразумение № 34/26.03.2020 г. към Трудов договор № 01/29.03.2017 г., тъй като същото е подписано от управителя към онзи момент на „Звено за социални услуги и други дейности“ към община З. – Д. Т., а отделно от това към този момент Чанев не е бил вече кмет на община З. 
		Следователно в конкретния случай, налице е само един от елементите на състава на конфликт на интереси по чл. 52 от ЗПКОНПИ, а именно: лице, заемало висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл. 52 от ЗПКОНПИ. 
Предвид изложеното, на основание чл. 74, ал. 1 и ал. 2 и във връзка с чл. 73 от ЗПКОНПИ, Комисията за противодействие на корупцията и за отнемане на незаконно придобитото имущество 


РЕШИ:

НЕ УСТАНОВЯВА конфликт на интереси по отношение на Пенчо Чанев, ЕГН **********, кмет на Община З., мандат 2015-2019 г. и лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ, във връзка със сключването на Допълнително споразумение с № 34/26.03.2020 г. към трудов договор № 01/29.03.2017 г., поради липса на упражнени правомощия по служба. 
Препис от Решението да се изпрати на Окръжна прокуратура – В. Т., с оглед преценка за реализиране на правомощията й по чл. 76, ал. 2 от ЗПКОНПИ.
На основание чл. 75, т. 1 от ЗПКОНПИ решението да се съобщи на заинтересованото лице Пенчо Чанев - кмет на Община З. за мандат 2015-2019 г.


КОМИСИЯ:


                 ЗАМЕСТНИК - ПРЕДСЕДАТЕЛ:……/П/……./АНТОН СЛАВЧЕВ/


                 ЧЛЕН:…………/П/………………………./АНТОАНЕТА ЦОНКОВА/

      
                  ЧЛЕН:………/П/……………………................./СИЛВИЯ КЪДРЕВА/

